钦定古今图书集成/理学汇编/经籍典/第077卷 > 易璇玑中 > 《辨吉凶篇》第九
## 钦定古今图书集成/理学汇编/经籍典/第077卷 > 易璇玑中 > 《辨吉凶篇》第九

位无常吉，爻无常凶，吉凶祸福，唯人之从。是故风折
劲而朽者飘，火焚坚而薄者销。均冒冰霜而独无凛
容者，气偏胜也；同震雷霆而独无惧色者，志偏定也。
鱼乐饵以出重泉，凤览辉而翔九天。狐狸之可畏，则
以猛虎之假威，黄口之不得，则以大雀之相随。由是
观之，吉凶祸福，岂有常哉？且《遁》之九四为《遁》，一也，而
君子则吉，小人则凶。《剥》之上九为《剥》，一也；而君子则
得舆，小人则剥庐。以至《壮》之三，《革》之上，一以用《壮》，一
以用“罔”，一则“豹变”，一则革面。是君子小人于祸福之
际，未尝不分也。夫利莫大于《遁》，而小人居之，辄牵于
所爱而不能远去，《遁》有不足以全身也。害莫大于《剥》，
而君子居之，虽过中失位，犹能雍容在上，是《剥》亦可
以庇民也。利害之分，莫大于《遁》《剥》，而君子小人所处
异乃至于此，况其小者哉？且阳方长而用以为罔，亦
足以知其善见几也。变道已成而乃始“革面”，亦足以
知其无能为也。以至小人包承而为吉，“有解”而后退，
灭趾而后诫，虽欲“无凶”，其可得乎？君子劳谦而有终，
困而不失其所大过，独立而不惧，虽欲“无吉”，其可得
乎。是故君子所向，小人所违，君子所成，小人所亏。君
子之所畏，小人之所欺，君子之所乐，小人之所悲也。